Kingoga seoses jagavad mõnedki erakonnakaaslased kahtlusi, et ta kasutas 26. aprillil erakonnas Tartu- ja Jõgevamaa ringkonna juhiks saamiseks hääletajaid, kes kanti tema palvel ringkonda üle Tartu linnast, märkis Postimees.

Tabiveres EKRE Tartumaa ja Jõgevamaa piirkonna koosolekul toimunud hääletustel kasutatud ebatavalisi võtteid tunnistasid Postimehele riigikogulane Peeter Ernits ja riigikogu eelmise koosseisu liige Raivo Põldaru.

Hiljem püüdis Kingo samu külalishääletajaid tagasi Tartu allorganisatsiooni tuua, et nende abil tagada EKRE juhtidele ebamugava senise juhi Indrek Särje mahahääletamine, kuid Särg ei lasknud skeemil läbi minna.

Särg visati eelmisel nädalal ootamatult EKRE-st välja, talle heideti ette erakonna põhikirja ränka rikkumist.